– పదవీకాలం పొడిగింపుపై రాజన్‌
– బోధనావృత్తి నా చిరకాల వాంఛ
న్యూఢిల్లీ : బోధనావృత్తిని స్వీకరించడమే తన చిరకాల వాంఛగా రిజర్వుబ్యాంకు గవర్నర్‌ రఘురామ్‌రాజన్‌ పేర్కొన్నారు. పదవీకాలం పొడి గింపుపై గత కొంతకాలంగా వస్తున్న మీడియా కథనాలపై ఆయన స్పందించారు. తనకు ఆర్ధిక మంత్రి అరుణ్‌జైట్లీతో మంచి సంబంధాలే ఉన్నా యని పేర్కొన్నారు. ప్రధాని నరేంద్రమోడీ ప్రభుత్వ ఆర్ధికవవ్యవస్థను చక్కదిద్దేందుకు తీసుకుంటున్న కార్యాచరణ శ్లాఘనీయమని పేర్కొన్నారు. అలాగే ప్రభుత్వరంగ బ్యాంకుల్లోప్రభుత్వ జోక్యంపట్ల నరేంద్రమోడీ తీసుకున్న నిర్ణయం ప్రశంసించ దగినదని అన్నారు. అరుణ్‌జైట్లీ, తనకు మధ్య ఏ సందర్భంలోనూ కూడా ఎలాంటి అభిప్రాయబేధాలు రాలేదన్నారు. కేంద్ర మాజీ ఆర్ధిక మంత్రి పి.చిదంబరం,ప్రస్తుత ఆర్ధిక మంత్రి అరుణ్‌జైట్లీ, లేదా ఆర్ధికశాఖకార్యదర్శులు ఎవ్వరితోనైనా తనకు సత్సంబంధాలే ఉన్నాయని, అందరూ ఒకరినొకరు గౌరవప్రదంగా చర్చించుకునే సందర్భాలు ఎన్నో ఉన్నాయన్నారు. తన పదవీకాలం పొడిగింపుపై ఆయన స్పందించేందుకు నిరాకరించారు. ఈ అంశంపై తాను ధృవీకరించలేను, అలాగని తిరస్కరించలేనని ఆయన వ్యాఖ్యానించారు ఆర్ధికమంత్రి చేసే ప్రకటనకోసం వేచి ఉండాల్సిందేనని అన్నారు. సెప్టెంబరు 4వ తేదీతో తన పదవీకాలం పూర్తవుతుందని, అప్పటివరకూ ఈలోపే ఒక ప్రకటన రావచ్చన్నారు. సుదీర్ఘకాలంగా తాను బోధనావృత్తిలోనే గడపాలన్నది తన చిరకాల వాంఛగా ఉందని, పరిశోధన, ఆలోచనాత్మక విధానాలే తనకు సరిపోతాయని అదే తనకు సరైన గమ్యస్థానంగా భావిస్తున్నట్లురాజన్‌ వివరించారు. బిజెపి ఎంపి సుబ్రహ్మణస్వామి విమర్శలపై ఆయన స్పందిస్తూ ఇలాంటి ఆరోపణలు తప్పుడు ఆరోపణలని,నిరాధారమని వాటిపై స్పందిస్తే వాటికి బలం చేకూర్చినట్లవుతుందని అన్నారు. ఆర్ధిక విధివిధానాలపై విమర్శలు స్వాగతించాల్సిందేనని అలాగని అర్ధరహితమైన విమర్శల దాడిని పరిగణనలోనికి తీసుకోవాల్సిన పనిలేదన్నారు. ఆర్ధిక మాంద్యంతోపాటు భారత్‌ బ్యాంకుల్లో రానిబాకీల పెరుగుదలకు అనేక కారణాలున్నాయన్నారు. అలాగే ఏం తప్పులు చేస్తున్నారో వెదికి విమర్శించేందుకు కూడా అనేక మంది అభ్యర్ధులు ఉంటారని ఆయన పేర్కొన్నారు.